Diari Oficial de la Generalitat Valenciana


Sumari del DOGV 3067, del 29-08-1997 (1997/9718)

RESOLUCIÓ de 25 d'abril de 1997 de la Direcció General de Treball, per la qual es disposa el registre i la publicació de l'acta de constitució de la Comissió Paritària Territorial de Formació Continua de la Comunitat Valenciana, i s'aprova el seu Reglament.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3067

Data del DOGV
:   29-08-1997

Secció del DOGV
:   CONVENIS I ACTES - CONVENIS COL·LECTIUS

Número del document
:   1997/9718


Data del document
:   25-04-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 25 d'abril de 1997 de la Direcció General de Treball, per la qual es disposa el registre i la publicació de l'acta de constitució de la Comissió Paritària Territorial de Formació Continua de la Comunitat Valenciana, i s'aprova el seu Reglament.  
Vista l'acta de la reunió celebrada en data 9-4-97, entre representants de la Confederació Interprovincial d'Empresaris de la Regió Valenciana (CIERVAL), la Confederació Empresarial de la Petita i Mitjana Empresa Valenciana (CEPYMEV), la Unió General de Treballadors del País Valencià (UGT PV) i la Confederació Sindical de Comissions Obreres del País Valencià (CCOO PV), en la qual, entre d'altres, es va constituir la Comissió Paritària Territorial de Formació Continua de la Comunitat Valenciana i aprovar el seu Reglament de Funcionament, i d'acord amb el que disposen els articles 83.3 i 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1040/81, de 22 de maig, sobre Registre i Dipòsit dels Convenis Col·lectius de Treball, aquesta Direcció General de Treball, d'acord amb les competències que te transferides segons Reial Decret 4105/82, de 29 de desembre, resol  
Primer  
Ordenar-ne la inscripció en el Registre de Convenis i Acords Col·lectius de Treball d'aquesta Direcció General, amb notificació a les parts signatàries i dipòsit del text de l'Acord presentat.  
Segon  
Disposar-ne la publicació en el Diari Oficial de la Generalitat Valenciana.  
València, 25 d'abril de 1997.- El director general de Treball: José Luis Colvée Millet.  
Acta de constitució de la Comissió Territorial de la Comunitat Valenciana  
Assistents:  
UGT- PV:  
Sr. Víctor Llorente Ferrer  
Sr. José Rizal Gómez  
CCOO- PV:  
Sr. Ángel Marín Cano  
Sr. Salvador Piera Puig  
CIERVAL-CEPYMEV:  
Sr. Rafael Montero Gomis  
Sr. Javier López Mora  
Sr. Emmanuel Tarí Gil  
Sr. José Antonio Espejo Pérez  
Sr. José Ramón Lillo Jara  
València, a les 12 hores del dia 9 d'abril de 1997, es reuneixen al local de FORCEM a València, els representants de UGT-PV, CCOO-PV, CIERVAL-CEPYMEV, els noms dels quals s'esmenten anteriorment, per tal de tractar el següent ordre del dia:  
- Balanç d'activitats de la Comissió Paritària Territorial de la Comunitat Valenciana durant l'any 1996.  
- Constitució de la Comissió Paritària Territorial després de la renovació dels acords.  
- Designació de càrrecs de la Comissió Paritària Territorial.  
Acords  
Primer  
Que les organitzacions assenyalades com a úniques legitimades per ser les més representatives a l'àmbit de la Comunitat Valenciana, acorden constituir la Comissió Territorial de la Comunitat Valenciana, a fi de desenvolupar les competències i funcions que els són atribuïdes pel II Acord Nacional de Formació Contínua, i s'aprova el seu reglament de funcionament de conformitat amb el que disposa l'apartat j, de l'article 119 de l'esmentat acord.  
S'acorda, així mateix, facultar indistintament el president o secretari de la Comissió Territorial que per aquesta acta queda constituïda, per a la presentació d'aquest document davant de l'autoritat laboral competent, per al seu registre i publicació en el Diari Oficial de la Generalitat Valenciana.  
Segon  
Designar com a president de la Comissió Paritària Territorial de Formació Contínua de la Comunitat Valenciana el Sr. Ángel Marín Cano durant l'any 1997.  
Tercer  
Designar com a secretari de l'esmentada Comissió per a 1997, el Sr. Javier López Mora.  
Quart  
Aprovar el Reglament de Funcionament d'aquesta Comissió, el text del qual és el que es transcriu a continuació:  
«Article 1r. Composició  
La Comissió Paritària Territorial de Formació Contínua de la Comunitat Valenciana es composarà de vuit membres titulars, dels quals dos seran designats per la Confederació Interprovincial d'Empresaris de la Regió Valenciana (CIERVAL), dos per la Confederació Empresarial de la Petita i Mitjana Empresa Valenciana (CEPYMEV), dos per la Unió General de Treballadors del País Valencià (UGT-PV) i dos per la Confederació Sindical de Comissions Obreres del País Valencià (CCOO-PV). Els membres de la Comissió podran ser substituïts, en qualsevol moment, per la mateixa organització que els haja nomenat, i els substituts assumiran les mateixes competències atribuïdes a aquells.  
Es nomenaran igualment, en la mateixa proporció, vuit membres suplents que assumiran les competències assignades als titulars quan per qualsevol causa hagen de substituir-los.  
Article 2n. De la presidència  
La Comissió elegirà d'entre els seus membres un president que ocuparà el càrrec durant el període d'un any. La presidència tindrà caràcter rotatiu, i recaurà en els diferents membres de les diverses organitzacions, per períodes anuals, sense que de cap manera puga exercir-se el mandat presidencial, per membres representants de la mateixa organització, en dos exercicis consecutius.  
Les funcions fonamentals del president seran: representació formal de la Comissió Territorial; convocar, presidir i moderar de les reunions; firmar actes i certificats; redacció de l'ordre del dia junt amb el secretari. El seu vot no tindrà consideració de vot de qualitat.  
Article 3r. De la secretaria  
De la mateixa forma, la Comissió designarà d'entre els seus membres, la persona que haurà d'exercir les funcions de secretari. El mandat serà, igualment, d'un any, tindrà caràcter rotatiu, i recaurà en tots els membres de les organitzacions.  
El càrrec de secretari no podrà recaure en cap persona que represente, en el si de la Comissió, a la mateixa organització de la qual naix la presidència, ni podrà ser ocupat per representants d'una organització, durant dos exercicis consecutius.  
Les funcions fonamentals del secretari seran: convocar reunions; estendre actes; enviar actes a FORCEM; expedir certificats. Com a membre de ple dret de la Comissió tindrà veu i vot.  
La presidència i la secretaria hauran de ser ocupades per a cada any per un representant de les organitzacions sindicals i un altre representant de les organitzacions empresarials, sense que de cap manera, presidència i secretaria puguen recaure paral·lelament en membres d'una de les dues parts socials representades.  
Article 4r. Dels vocals  
Tindran aquesta consideració la resta dels membres de la Comissió Paritària Territorial que no ocupen els càrrecs de presidència o secretaria.  
Les funcions principals dels vocals seran: assistir a reunions; exercir el dret de vot; formular propostes i participar en debats de l'assemblea.  
Article 5é. Reunions  
La Comissió Paritària Territorial de Formació Contínua de la Comunitat Valenciana, es reunirà, de forma ordinària, almenys, una vegada al mes. Podrà realitzar, també, totes les reunions extraordinàries que siguen escaients, ja siga per iniciativa del seu president, ja siga per petició de qualsevol dels seus membres.  
Article 6é. Quòrum d'assistència  
La Comissió es considerarà vàlidament constituïda, a fi de realitzar qualsevol de les seues sessions, quan assistisca almenys, un representant de cada organització firmant, després de la convocatòria formal de tots els membres integrants de la Comissió Paritària Territorial.  
Article 7é. Acords  
La Comissió, vàlidament constituïda, podrà adoptar els seus acords, ja siga per unanimitat dels membres d'aquesta, assistents a cada sessió, ja siga perquè no hi haja cap vot en contra.  
Article 8é. Domicili  
Les reunions es faran el dia i hora que per aquests fi s'indique al domicili que la Fundació per a la Formació Contínua té a València, carrer del Mestre Clave, núm. 3, 8a.  
Article 9é. Assessors  
En funció dels temes objecte de debat, en cada sessió de la Comissió, les organitzacions que es troben representades, podran sol·licitar la presència de determinades persones que com a assessores podran assistir-hi, amb veu però sense vot. El nombre d'assessors no podrà excedir de vuit, dels quals dos podran ser designats per la Confederació Interprovincial d'Empresaris de la Regió Valenciana, dos per CEPYMEV, dos per la Unió General de Treballadors del País Valencià, i dos per la Confederació Sindical de Comissions Obreres del País Valencià.  
Article 10é. Funcions  
La Comissió Paritària Territorial de la Comunitat Valenciana, en el desenvolupament del II Acord Nacional de Formació Contínua, tindrà en l'àmbit d'aquesta Comunitat les següents funcions:  
\* Vetlar pel compliment de l'acord a la Comunitat Valenciana.  
\* Acordar les propostes d'aprovació i finançament dels plans d'Empresa i Agrupats en aquells sectors que no compten amb un conveni col·lectiu estatal o acord sectorial de formació, i les accions formatives dels quals es desenvolupen en un àmbit territorial no superior al de la Comunitat Valenciana.  
\* Acordar les propostes d'aprovació i finançament dels plans intersectorials que es desenvolupen segons l'article 12 del ANFC, i l'àmbit dels quals es limite a la Comunitat Valenciana.  
\* Acordar les propostes d'aprovació i finançament de les sol·licituds de mesures complementàries i d'acompanyament a la formació, l'àmbit de les quals es limite a la Comunitat Autònoma Valenciana.  
\* Acordar les propostes d'aprovació i finançament dels permisos individuals de formació que se sol·liciten en l'àmbit de la Comunitat Valenciana.  
\* Remetre a la Comissió Mixta Estatal, per a la seua tramitació, les propostes enumerades en els quatre apartats anteriors.  
\* Resoldre les discrepàncies sorgides en el tràmit previst en l'article 15 del II ANFC.  
\* Col·laborar amb la Comissió Mixta Estatal de Formació Contínua en el seguiment de l'execució de les iniciatives de formació que es desenvolupen en l'àmbit de la Comunitat Valenciana, i remetre tota la informació que hi escaiga.  
\* Executar els acords i resolucions de la Comissió Mixta Estatal de Formació Contínua.  
\* Aprovar el seu reglament de funcionament, que s'ha d'adequar al que es disposa en el II ANFC.  
\* Elaborar estudis, investigacions i diagnòstics de les necessitats de formació contínua de les empreses i treballadors en l'àmbit de la Comunitat Valenciana.  
\* Realitzar una memòria anual de l'aplicació de l'acord a la Comunitat Valenciana.»  
Ratificat el seu contingut, firmen per triplicat al lloc i en la data que s'indica al començament.